runetrust/blame-folketinget-dk huggingface dataset:
Lise Bertelsen (KF), 2023-04-14:
Det er da helt utrolig dejligt, så enige vi kan blive i dag.
Der er sagt rigtig meget, så jeg gør det ganske kort.
Formålet med ændringerne er, at adgangen til partistøtte i højere grad skal være et resultat af vælgeropbakning af en vis betydning.
Det er dermed ikke nok bare at være opstillet til folketingsvalg.
Samtidig påhviles det ifølge reglerne de relevante personer at indberette og offentliggøre partistøtte, og der indføres strafansvar for partier, der ikke opfylder partiregnskabslovens krav om at indsende partiregnskab til Folketinget.
Det kan Det Konservative Folkeparti kun bakke op om.
Tak for ordet.
Lars-Christian Brask (LA), 2023-04-14:
Tak for det.
Det meste er jo sagt, og i øvrigt er det en begavet forsamling, som både kan lytte og læse indenad.
Og når det er sådan et balanceret forslag som det her, kan jeg jo lige så godt komme til konklusionen fra LA's side, og det er, at vi støtter forslaget.
En ting, jeg dog faldt over, og som jeg synes er interessant, var den her lille sprogbrodering med »vælgeropbakning af en vis betydning«, for det lægges der jo i hvert fald op til kan gradbøjes.
Men så var der jo heldigvis den matematiske formel inde i lovforslaget, sådan at jeg kunne blive klog på, hvordan det helt præcis hang sammen.
Under alle omstændigheder støtter Liberal Alliance lovforslaget.
Kim Edberg Andersen (NB), 2023-04-14:
Fordelen ved at være den sidste ordfører er altid, at man kan sidde og lytte, og det gør så også, at det, man forbereder sig på at sige forinden, ofte er sagt, når man når herop.
Så nu vil jeg først bakke nærmest ordret op om, hvad den konservative ordfører har frembragt, for det er rigtigt.
Vi er også heldige at sidde sammen i verdens bedste regionsråd, så vi har styr på tingene.
Så er I i tvivl om noget, kommer I bare og spørger.
I Nye Borgerlige kommer vi til at bakke op om det her, også det med regionsklinikkerne.
Jeg er ordfører på mange områder, også ligestilling, og i går havde vi en debat i Ligestillingsudvalget, hvor vi kunne se, at mænd, helst sådan nogle med lidt gråt hår ligesom mig selv, er for dårlige til at komme til lægen.
Det betyder, at når man har en familielæge, som har kendt en hele livet, så husker han lige, når jeg endelig får besked fra det offentlige om at gå til lægen, at tjekke mig igennem fra A til Z.
For han kender mig, han har kendt mig hele livet, og han ved, hvad jeg er pylret om, og hvad jeg ikke er så pylret om.
Han har styr på mig, fordi han har kendt mig altid, og det koncept skal vi huske er vigtigt; det er derfor, at den almenpraktiserende læge, som er i et område i lang tid, er vigtig.
Det skal vi forsøge at understøtte.
Vi har regioner, hvor vi er enormt glade for regionsklinikkerne.
Det er en nødvendighed.
I Nye Borgerlige er vi glade for det her.
Jeg har dog et lille men, og det er, at selv om vi naturligvis bakker op om det, er der en lille passus i lovforslaget, hvor der står, at det udmønter dele af en aftale, og så går jeg jo helt i panik og læser alt om det, og der vil jeg sige, at jeg synes, at når vi udmønter aftaler, skal vi gøre det klart, at det er hele aftaler, sådan at vi ikke skal sidde og lede efter hår i suppen eller frygte for, at der bliver kørt nogle kommaer ind rundtomkring, som vi ikke er helt enige i.
Det er lidt dårlig stil at gøre sådan en forholdsvis ny folketingspolitiker som mig så nervøs, at jeg må læse det hele to gange.
Men Nye Borgerlige støtter forslaget.
Lars Christian Lilleholt (V), 2023-04-14:
Tak for det, formand.
Venstre kan også støtte ændringerne i partistøtteloven.
Det er helt afgørende for os, når der gives partistøtte, at det er til partier, som er forankret i vores demokrati.
Det gælder, hvad enten støtten gives til partier, som stiller op til folketingsvalg, regionsvalg eller kommunalvalg, og selv om det er gruppeformænd og ikke alle de nuværende gruppeformand, der har indgået den her aftale inden sidste folketingsvalg, men heldigvis meget bredt forankret i Folketinget, så synes vi, det er en fornuftig løsning, således at vi også sikrer det, som hr. Leif Lahn Jensen jo meget fint var inde på, nemlig at man ikke spilder offentlige penge på partier og lister, som stiller op, og som ikke har nogen forankring, men som alligevel er berettiget til støtte – endog meget, meget store beløb.
Vi så efter forrige valg Stram Kurs få mere end 1 mio. kr. til noget, hvor man kan sætte spørgsmålstegn ved, om det er i demokratiets tjeneste.
Det samme gælder den lange række af lokallister, der stiller op, og som ikke opnår repræsentation, og som for nogles vedkommende endda får meget, meget lave stemmetal.
Men man sikrer også partier, som er tæt på at kunne blive valgt – det kunne f.eks. være Kristendemokraterne – og som er lokalt forankret og repræsenteret i en række kommunalbestyrelser og regionsråd.
Så giver man mulighed for, at de også kan få støtte, ligesom partier, der stiller op kommunalt, og som opnår 80 pct. i forhold til at være repræsenteret i det pågældende byråd eller regionsråd, så også kan få støtte.
Vi synes, at det her alt i alt er ganske fornuftigt, og at der er en fornuftig afvejning af tingene, at der er en fornuftig balance i det, og derfor kan vi støtte op omkring det her forslag.
Henrik Frandsen (M), 2023-04-14:
Tak for ordet, hr. formand.
På det tidspunkt var Moderaterne jo ikke en del af Folketinget, men alligevel vil vi meget gerne støtte op om det.
Det skal jo ikke fjerne fokus fra vigtigheden af denne debat, for i dag skal vi behandle lovgivning om noget, der handler om en af landets vigtigste demokratiske processer, nemlig det at afholde valg til Folketinget, regionsråd og kommunalbestyrelser.
Det er et forslag, der handler om, hvordan vi fremadrettet kan drive valg, når de forekommer, og som særlig er relevant for personer, der stiller op for første gang.
Og der kan jeg jo snakke med, for jeg står her i salen som sådan forholdsvis nyvalgt folketingsmedlem – jeg har dog været en del i kommunalpolitik før, og jeg ved, hvor omfattende det er at drive en valgkamp.
Der skal rigtig meget til.
Det gælder både hænder, som man skal have hjælp og støtte af, klap på skulderen; der er noget med at klatre rundt i nogle lygtepæle og også en ekstra hånd, når der skal deles brochurer ud osv.
Men en valgkamp kræver også økonomiske midler og økonomisk støtte, og der er partistøtten altså en vigtig del af det og dermed også en vigtig del af den demokratiske proces.
Hos Moderaterne mener vi, at støtten skal være afstemt med det resultat, man har fået, altså afstemt med den vælgeropbakning, der er.
Vi skal anerkende folkets stemme, og vi skal anerkende de partier, der var lige ved at komme ind, lige ved og næsten.
Men der skal også være en rimelighed i det, og som i så mange andre forhold gælder det om at finde den rette balance.
Og det er netop det, der er formålet med det her forslag, og som jeg synes er lykkedes rigtig godt.
Forslaget indeholder ændringer, der skal sikre, at adgangen til offentlig partistøtte i højere grad er et resultat af en vælgeropbakning af en vis størrelse.
Hos Moderaterne er vi enige i, at der skal være en bedre sammenhæng mellem bundgrænsen for offentlig partistøtte og det vælgergrundlag, man har, både når det gælder folketingsvalg, når det gælder regionsvalg, og når det gælder kommunalvalg – altså alle tre typer af valg.
Vi skal fortsat sikre, at det ikke bliver en lukket klub at være politiker; vi skal omfavne og tillade de forskelligheder, der er – ellers skader det den politiske nytænkning, og i sidste ende vil det jo give os et fattigere politisk landskab i Danmark.
Endelig mener vi også, det er positivt, at der strammes op, når det gælder manglende rettidig indlevering af partiregnskaber – det får også en konsekvens.
Der skal som i alle mulige andre forhold være orden i partierne.
Med alle de ting taget i betragtning kan Moderaterne fuldt ud bakke op om lovforslaget, som det ligger.
Theresa Berg Andersen (SF), 2023-04-14:
Tak for ordet, formand.
Der er sagt meget godt om emnet her.
Som flere tidligere ordførere har påpeget, er L 104 nemlig en udmøntning af de tanker, som et stort flertal af partier stod bag, og som de udtrykte i beretning nr. 18 fra 2022.
Det handler om, at reglerne for partistøtte bør strammes, så de i endnu højere grad bliver målrettet de partier, som i dag er repræsenteret i Folketinget, men det gælder også dem, der er meget tæt på en repræsentation, og som i øvrigt er repræsenteret i regionsråd og i landets kommunalbestyrelser.
Derfor kan SF støtte forslaget.
Jens Henrik Thulesen Dahl (DD), 2023-04-14:
Tak for det, formand.
Det her er jo et forslag, som er blevet drøftet blandt gruppeformændene i den forrige periode.
Vores nuværende gruppeformand har også været med i diskussionerne, så vi er sådan set meget godt tilfredse med det resultat, der er kommet.
Derfor vil Danmarksdemokraterne naturligvis, var jeg lige ved at sige, stemme for forslaget.
Vi synes, det er positivt, at adgangen til offentlig partistøtte i højere grad er et resultat af vælgeropbakning af en vis betydning, samt at der sikres en sammenhæng mellem bundgrænserne for offentlig partistøtte og vælgergrundlaget i de enkelte kommuner og regioner.
Det er jo f.eks. svært at begrunde, at den nuværende bundgrænse for at modtage partistøtte på 100 stemmer er den samme for et kommunalbestyrelsesvalg i Aarhus Kommune og i Læsø Kommune.
Det er fornuftigt, at reglerne for offentlig partistøtte strammes, så man ikke oplever, at kandidater og partier, der er meget langt fra at blive valgt, bliver berettiget til støtte.
Samtidig har man set eksempler, hvor kandidatlister i meget små kommuner opnår repræsentation i en kommunalbestyrelse, men har mindre end de 100 stemmer, der er gældende i dag, og dermed ikke er berettiget til partistøtte.
Så med de ord vil jeg bare sige, at vi støtter forslaget.
Camilla Fabricius (S), 2023-04-14:
Tak til ordføreren, og også en særlig tak for vores langstrakte samarbejde.
Vi har også været på udvalgstur sammen for netop at se i Norge, hvad det er for nogle ting, man også kan gøre i forhold til bl.a. det sidste spørgsmål, som ordføreren rejser, nemlig hvordan man kan lave familiebehandling, sådan at man sikrer, at en familie kommer godt på vej, eller at man som familie i hvert fald får nogle redskaber med sig.
Jeg synes, at alle børn har ret til at kende deres biologiske ophav.
Jeg tror, at det, der er væsentligt, er, hvordan man gør det på en måde, som er okay for barnet.
Så for Socialdemokratiet og for os er det rigtig væsentligt, at det er barnets stemme, der bliver hørt.
Socialdemokratiet står på børnenes side.
Det er det, der er vores udgangspunkt.
Vi mener, at børn har en ret i sig selv, og at Dansk Folkeparti står på familiernes side, som fru Mette Thiesen siger, forstår jeg ikke.
Jeg forstår ikke, at individet ikke har en bund og en ret i sig selv.
For os er det vigtigt at understøtte, at man faktisk som barn har ret til at skrive sin egen historie, og det er det, der er vores udgangspunkt.
Karina Adsbøl (DD), 2023-04-14:
Jamen barnets stemme kan jo ikke høres, når det ligger i maven på sin mor.
Jeg spørger til netop de høringssvar, der er indkommet, hvor man netop er dybt bekymret over tvangsbortadoption før fødslen, altså når man ligger i maven.
Det handler også om de følgevirkninger og det stress, det kan give.
Og så spørger jeg bare den socialdemokratiske ordfører: Hvad med børns ret til deres biologiske ophav?
Vi kan se med de tvangsbortadoptioner, der har været, at der jo ikke er nogen, der har fået bevilget samvær med deres biologiske ophav.
Camilla Fabricius (S), 2023-04-14:
Det kunne være det korte svar til ordføreren.
Tak for anerkendelsen i øvrigt, og også tak for den konstruktive tilgang fra Nye Borgerlige.
Jeg håber selvfølgelig også, I går hele vejen til sidst, men det får vi jo at se.
Men det korte svar er jo, at ja, der bliver lavet for mange fejl, og ja, det er derfor, vi kommer til at lave en ny lovgivning, der hedder barnets lov, hvor vi inkluderer rigtig mange ting, og hvor vi også har rettet op på nogle af de spørgsmål, der har været.
Det er jo ikke nemt at lave en lovgivning, det er også derfor, jeg sagde, som jeg gjorde, at det har været rigtig svært, og det er også derfor, det har taget rigtig lang tid.
Der, hvor jeg synes ordføreren mister noget,
er i forhold til det, der handler om de børn, som ikke får muligheden for at komme i land med at stå i deres egen ret.
Jeg synes, at det er rigtig væsentligt, at vi begynder at få set på de skyggebørn, der er udeomkring.
Kim Edberg Andersen (NB), 2023-04-14:
Og det er også godt.
Jeg anerkender den del af det.
Men problemstillingen er faktisk mere, at vi i forhippelsen på at få gjort det her nu – måske er det også en tale fra en statsminister, der ligesom siger, at vi skal gøre det her, som har gjort det, desværre – er jeg bange for, at vi bare lægger en ny lov oven på, og hvor vi lukker øjnene for, hvor voldsomt et overgreb det faktisk også kan være for børn at blive tvangsbortadopteret eller fjernet fra familien uden grund.
Og nu laver vi faktisk en lov, sådan som jeg ser den, der gør det endnu mere sandsynligt i hvert fald, at vi fjerner flere, og at vi derved også laver flere fejl.
Derfor er det en stor bekymring for os i Nye Borgerlige, at vi faktisk tænker og gør noget godt, men kommer til at gøre noget skidt.
Camilla Fabricius (S), 2023-04-14:
Ja, jeg glæder mig så meget.
Det er noget af det, som De Anbragtes Vilkår i den grad peger på virker, og som er en stærk del af aftalen om »Børnene Først«.
Tak for at rejse det spørgsmål.
Kim Edberg Andersen (NB), 2023-04-14:
Tak for det og tak for en god ordførertale.
Jeg anerkender præmissen om, at det her kommer et godt sted fra; det gør jeg.
Og det tror jeg det ville gøre, uanset hvem af os der ville sørge for, at børn fik det bedre.
Men jeg bliver nødt til at anholde noget, som jeg synes bliver overset.
Det er en problemstilling, som er blevet italesat på andre tidspunkter, og det er, at vi har et offentligt system, vi nu kører ind over en familie – et offentligt system, vi allerede nu ved laver rigtig mange fejl, en ankestyrelse, hvor der aldrig rigtig sker noget, hvis staten tager fejl, og det er min bekymring i forhold til det her.
Jeg kan godt lide tanken om, at vi sikrer svage børn, men jeg er faktisk meget bekymret for, at vi bare lægger en ny lov ned over noget, som systemet allerede nu fejler på.
Ordføreren siger f.eks. nu, at børn kan sige nej til samvær med familien, så vi sikrer dem ekstra rettigheder over for familien, men ikke over for systemet.
Anerkender ordføreren, at vi har et system i forvejen, som laver rigtig mange fejl i det her, ikke med vilje, men at der bliver lavet rigtig mange fejl, og at vi har en stor problemstilling der, der også skal løses?
Camilla Fabricius (S), 2023-04-14:
Jeg synes, at den del i lovgivningen, som indeholder, at vi skal høre barnet, er rigtig væsentlig.
Det betyder jo også, at man, hvis et barn skulle sige, at han eller hun gerne vil tilbage, skal lytte til det.
Men det, der ligesom er pointen, er, at et barn af omsorg for forældrene eller i en anden situation jo godt kan opleve, at de føler sig tvunget til at udtrykke det, hvor der er nødt til at være en faglighed omkring det.
Der tror jeg, det er væsentligt, at vi fastholder, at det er fagpersoner, der træffer den beslutning.
Men i loven står der ret tydeligt, at barnet skal høres.
Jeg synes jo, det kunne været et af de steder, hvor vi i Socialudvalget kan sige at det vil vi have lov til at følge.
Så der synes jeg, at ordføreren har en pointe, som jeg synes vi skal tage med i vores videre arbejde.
Theresa Berg Andersen (SF), 2023-04-14:
Tak for det, og tak til ordføreren for en meget, meget fin tale.
Med barnets lov får barnet jo en række rettigheder.
Vi lytter til barnet, hvilket jeg synes er en vigtig pointe.
I den her aftale ligger der også det, at barnets stemme bliver hørt.
Barnet kan bede om en anbringelse uden for hjemmet, men omvendt er det også sådan i den her lov, at barnet ikke kan bede om at få en anbringelse sluttet eller afbrudt.
Hvad tænker ordføreren om det?
Camilla Fabricius (S), 2023-04-14:
Jamen jeg synes faktisk, at ordføreren har en væsentlig pointe i at sige, at vi som samfund og system skal gøre os utrolig umage og ikke anbringe uden grund.
Det er også derfor, jeg faktisk har været glad for, at det her trods alt har taget så lang tid.
En af de dele, man kunne fremhæve, og som jeg også har forsøgt at fremhæve – det kan godt være, jeg ikke har været klar nok – er, at når vi har to socialrådgivere på særlig svære sager, får du også overlap i situationen.
Jeg har selv set det ret tæt på, hvor man faktisk har besluttet fra en kommunes side at lave det her, selv om lovgivningen endnu ikke krævede det, og der kunne man i hvert fald se, at den grundighed, der var, og den sparring, der var internt i forhold til sagsbehandlerne, tog utrolig meget af det og gav en tryghed for barnet og for familien og i øvrigt også for det opholdssted, hvor den unge kom hen.
Så jeg synes, det er en pointe, og jeg synes, at det er derfor, det også er vigtigt, at vi løbende følger det.
For det, at vi laver en lov nu, betyder jo ikke, at vi sikrer os, at det er en succes i al fremtid.
Så det skal vi blive ved med at øve os på.
Theresa Berg Andersen (SF), 2023-04-14:
Tak for det.
Det bliver lidt et nyt spørgsmål, for der ligger jo nogle aftaler bag »Børnene Først«, og noget af det, der har været rigtig vigtigt for SF, er snakken om efterværn.
Jeg kunne godt tænke mig at spørge ordføreren, om ordføreren glæder sig lige så meget som SF til at komme i gang med snakken om efterværn.
Camilla Fabricius (S), 2023-04-14:
Jeg synes, at der er to dele i det.
Den ene del er, om vi har gjort nok brug af muligheden for at tvangsbortadoptere.
Det har jeg og mit parti jo ikke syntes.
Jeg synes, at når vi kigger til vores nabolande, har vi kunnet se, at det giver et bedre fundament.
Men der er også muligheder for, at man stadig væk bliver tvangsbortadopteret, samtidig med at man har en tilknytning til sit ophav.
Og det jo væsentligt at få kigget ind i.
Men for os er det centralt, at udgangspunktet er barnet.
Og med den lovgivning, vi har i dag, synes jeg ikke det er skarpt nok.
Jeg synes ikke, at man giver muligheden for, at børn kan få så god en start som muligt.
Jeg synes, der er en forsinkelse, som gør, at børns afsæt ikke bliver så godt som muligt, og det har været vores udgangspunkt.
Mette Thiesen (DF), 2023-04-14:
Tusind tak.
Ordføreren starter med, eller siger i hvert fald i sin tale, at hun er stolt over, at hendes statsminister går ind for, at flere børn skal anbringes.
Altså, i hvilken verden synes man, det er et mål i sig selv, at flere børn bliver fjernet fra deres forældre?
Det er der jo fuldstændig konsensus om herinde i Folketingssalen og i øvrigt også i lovgivningen.
Men jeg kan simpelt hen ikke forstå den der socialdemokratiske kongstanke, altså det der dybtfølte ønske om, at flere børn skal tages væk fra deres forældre.
Kunne ordføreren ikke lige uddybe, hvorfor man er så forhippet på, at flere børn skal fjernes fra deres forældre?
Camilla Fabricius (S), 2023-04-14:
Jeg læser lige op af min tale igen, sådan så der bliver refereret korrekt til, hvad det egentlig var, jeg sagde.
Jeg sagde: For loven er ikke bare af navn, men af gavn, med ordene barnets lov.
Og jeg er stolt af, at vi er her i dag, og at så mange partier står bag en aftale, og at vi nu har lovgivningen.
Jeg er stolt over at være borger i et land, hvor landets statsminister taler om de allermest udsatte.
Det var det, jeg sagde i talen.
Nu vil jeg prøve at svare på den anden del af det spørgsmål, som ordføreren stillede.
Det, der er centralt for Socialdemokratiet, er at tage barnets udgangspunkt.
Hvis det udgangspunkt er, at man ikke skal være hos sine forældre, at man ikke ønsker at have samvær med sine forældre, eller at man kan se, at det ikke er fornuftigt, så er det barnets mulighed.
I Socialdemokratiet mener vi, at et barn, et menneske, har ret til at have en ret i sig selv.
Og det undrer mig faktisk, at Dansk Folkeparti lægger sig et andet sted.
Men det må vi jo tage, når ordføreren kommer på talerstolen.
Mette Thiesen (DF), 2023-04-14:
Det, som statsministeren sagde i sin nytårstale, var jo netop, at flere børn skulle fjernes, og det er sådan set det.
Jeg går også går ud fra, at den socialdemokratiske ordfører hørte talen, og at det også er det, hun refererer til.
I Dansk Folkeparti er vi Danmarks familieparti, og vi mener ikke, som Socialdemokraterne, at anbringelse er en forebyggende instans.
Vi mener, at anbringelse må være sidste udvej, og at man skal forsøge i videst muligt omfang at lave de her forebyggende tiltag, få hjulpet forældrene til at være gode forældre, sådan så færrest mulige børn skal anbringes.
Og der vil være nogle, der skal anbringes, det er vi fuldstændig enige om.
Der vil også være nogle børn, forhåbentlig ganske få, der skal tvangsbortadopteres.
Men det er jo allerede muligt med lovgivningen i dag.
Det, som jeg ikke forstår, er, at man fra Socialdemokratiets side ser det som et mål i sig selv, at flere børn skal tvangsanbringes.
Jeg kan simpelt hen ikke forstå det.
Katrine Daugaard (LA), 2023-04-14:
Det her med barnets ret og ret til at stå i sig selv er jo noget, der fylder rigtig meget i barnets lov, og børnene får jo også en lang række nye rettigheder.
Hvad er ordførerens holdning til det?
Camilla Fabricius (S), 2023-04-14:
Altså, jeg synes, at vi er kommet utrolig langt med den her lovgivning.
Vi har – det er jo også det, der er med aftalen om »Børnene Først« – en række andre initiativer.
Jeg kan ikke se problemet, sådan som Liberal Alliances ordfører beskriver det her.
Jeg synes, at vi har lavet et godt stykke lovarbejde.
Ellers må ordføreren lige prøve at uddybe det.
Katrine Daugaard (LA), 2023-04-14:
Jamen det kunne f.eks. være det, at handleplaner ikke længere er et krav; jeg tror, det nu bliver kaldt barnets plan, så vidt jeg husker, som er noget mindre afdækkende.
Det er ikke længere et krav, at man skal have det, sådan som det er i dag med handleplaner.
Det vil sige, at hvis man får afslag på at få en barnets plan, kan barnet ikke påklage det.
Kan man kalde det for en rettighed, når det ikke kan påklages?
Mette Thiesen (DF), 2023-04-14:
Tusind tak.
Det gik virkelig stærkt lige pludselig.
Grundlæggende set er det her jo en udmøntning af en aftale, som blev lavet inden valget, og den støtter vi selvfølgelig også i Dansk Folkeparti.
Vi så også rigtig gerne, at man gik meget længere, også i samme kontekst som noget af det, som de tidligere ordførere har sagt.
Så vi så jo meget gerne, at vi allerede nu satte os ved forhandlingsbordet for at finde løsninger på rigtig mange af de problematikker, der er, eksempelvis i forbindelse med manglen på sygeplejersker.
Det lovforslag, som vi behandler nu, er som sagt en udmøntning af den her aftale, og som det også er blevet nævnt fra talerstolen tidligere, er der rigtig mange gode tiltag, også i forbindelse med det med de her regionsklinikker.
Så selvfølgelig støtter vi også i Dansk Folkeparti det her forslag.
Men vi håber sådan set også, at vi snart bliver indkaldt til nogle forhandlinger, så vi får gjort noget ved vores sundhedssystem, for det trænger virkelig, og det haster.
Tak for ordet.